สวัสดีครับ พอดีอยากจะถามว่า มีตุ่มแดง มีหนอง ที่อวัยวะเพศ คาดว่าน่าจะเป็นรูขุมขนอักเสบ เพราะมันมีอาการเหมือนกันที่คุณตอบไว้ เลยอยากถามว่าต้องใช้ยาอะไรรักษาครับ ตอนนี้มันปวด
สวัสดีค่ะ รูขุมขนอักเสบนั้น จะเกิดบริเวณที่มีขนอยู่ เช่น บริเวณหัวหน่าว รอบๆ รูทวาร หรือฝีเย็บ อาการคือจะเห็นเป็นตุ่มแดงๆ หรืออาจเป็นหัวหนองก็ได้ มักมีอาการเจ็บๆแสบๆ หรือคันร่วมด้วย มักมีหลายตุ่ม แต่หากตุ่มหนองที่เป็นอยู่ เกิดที่ลำองคชาต ก็ไม่น่าใช่รูขุมขนอักเสบ แต่อาจเป็น1. โรคเริมที่อวัยวะเพศ ซึ่งเป็นติดต่อจากการมีเพศสัมพันธ์ โดยเริ่มแรกจะมีลักษณะเป็นตุ่มน้ำใส ต่อมาจะกลายเป็นตุ่มน้ำขุ่น และจะแตกออกกลายเป็นแผล ร่วมกับมีอาการเจ็บ ปวดและแสบมาก บางรายอาจมีไข้ ปวดหัว ปวดเมื่อยตัว อ่อนเพลียร่วมด้วย2. ซิฟิลิส เป็นโรคติดต่อจากการมีเพศสัมพันธ์เช่นกัน เริ่มแรกจะเป็นตุ่มนูนๆ ต่อมาตุ่มจะกลายเป็นแผล และจะเริ่มขยายออกมีขนาดใหญ่ขึ้น กลายเป็นแผลกว้าง ขอบแผลเรียบยกนูนและแข็ง พื้นแผลมีสีแดงและดูสะอาด แผลจะไม่เจ็บไม่คัน3. แผลริมอ่อน หรือซิฟิลิสเทียม เป็นโรคติดต่อจากการมีเพศสัมพันธ์เช่นกัน อาการคืออาจเริ่มจากตุ่มแล้วกลายเป็นแผลลักษณะของแผลจะดูแฉะไม่สะอาด มีเนื้อเยื่อเละ ๆ ที่ก้นแผล ส่วนที่ขอบแผลจะนูน ไม่แข็ง และไม่เรียบ และรู้สึกเจ็บ4. หูดหงอนไก่ เป็นโรคติดต่อจากการมีเพศสัมพันธ์เช่นกัน แต่จะเห็นเป็นติ่งเนื้อหรือตุ่มเนื้ออ่อนๆ สีชมพูหรือสีเนื้อ ไม่ได้เป็นหัวหนอง5. หูดข้าวสุก ลักษณะคือเป็นตุ่มนูนสีเหลืองหรือสีเนื้อ ผิวเรียบเป็นมันคล้ายไข่มุก ตรงกลางมีรอยบุ๋ม เมื่อกดหรือบีบให้แตก จะมีเนื้อเละ ๆ สีขาวคล้ายข้าวสุกไหลออกมา มักไม่มีอาการเจ็บหรือคัน6. การแพ้สัมผัสหรือระคายเคืองต่อสารเคมีต่างๆ โดยอาจเกิดเป็นผื่นที่เป็นตุ่มน้ำ หรือตุ่มนูนแดงก็ได้ มักมีอาการคันร่วมด้วย หากมีการติดเชื้อแบคทีเรียแทรกซ้อน ก็จะกลายเป็นตุ่มหนองได้ดังนั้น หากตุ่มเกิดบริเวณที่มีขน ก็น่าจะเป็นรูขุมขนอักเสบ ซึ่งการดูแล ได้แก่ การฟอกทำความสะอาดด้วยสบู่ฆ่าเชื้อ ไม่ใส่กางเกงที่รัดแน่นเกินไปไม่แกะ เกาตุ่ม ไม่โกนขน แต่หากอาการไม่ดีขึ้น ก็ควรไปพบแพทย์เพื่อตรวจรักษาค่ะแต่หากตุ่มเกิดที่บริเวณลำองคชาต แนะนำควรไปพบแพทย์เพื่อตรวจวินิฉัยว่าเป็นอะไร จะได้รับการรักษาที่ถูกต้องค่ะ